DA Den Europæiske Unions Tidende C 180/20

ændringer af procesreglementet for EFTA-Domstolen vedtaget af Domstolen den 20. september 2007 og godkendt af EFTA-staternes regeringer

(Kun den engelske udgave er autentisk)

(2008/C 180/12)

EFTA-DOMSTOLEN HAR —

under henvisning til aftalen mellem EFTA-staterne om oprettelse af en tilsynsmyndighed og en domstol, undertegnet i Porto den 2. maj 1992, særlig artikel 43, stk. 2, og

under henvisning til protokol 5 til aftalen mellem EFTA-staterne om oprettelse af en tilsynsmyndighed og en domstol, vedrørende statutten for EFTA-Domstolen, særlig artikel 43 —

TRUFFET FØLGENDE AFGØRELSE OM ÆNDRING AF SIT PROCESREGLEMENT:

Artikel 1

1. Artikel 31, stk. 1, affattes således:

»1. Hvis Domstolen finder, at en rådgivers eller en advokats optræden over for Domstolen, en dommer eller justitssekretæren er uforenelig med Domstolens værdighed eller med retsplejehensyn, eller at en rådgiver eller en advokat misbruger sine beføjelser, giver Domstolen den pågældende meddelelse herom. Såfremt Domstolen underretter de myndigheder, som den pågældende er undergivet, tilstilles den pågældende en genpart af skrivelsen til disse myndigheder. På samme grundlag kan Domstolen, efter høring af den pågældende, til enhver tid ved kendelse udelukke den pågældende fra retsforhandlingerne. Kendelsen kan fuldbyrdes straks.«.

2. Artikel 32, stk. 5, udgår.

3. Artikel 32, stk. 6, bliver til stk. 5, og affattes således:

»5. Ved afgørelsen af, om procesfristerne er overholdt, gælder den dato, hvor en genpart af det underskrevne originaleksemplar af et processkrift, herunder den i stk. 3 omhandlede fortegnelse over de påberåbte dokumenter, når frem til Justitskontoret pr. telefax eller ved ethvert andet teknisk kommunikationsmiddel, som Domstolen råder over, såfremt det underskrevne originaleksemplar af processkriftet og de i stk. 1, andet afsnit, omhandlede bilag og genparter indleveres til Justitskontoret senest ti dage senere, jf. i øvrigt denne artikels foregående stykker. Domstolen kan, med forbehold af stk. 1, første afsnit, og stk. 2-4, ved beslutning fastsætte de betingelser, hvorunder et processkrift, som er fremsendt elektronisk til Justitskontoret, anses for at være originaleksemplaret af dette processkrift. Beslutningen offentliggøres i Den Europæiske Unions Tidende.«.

4. Artikel 33, stk. 2, affattes således:

»2. Til brug under sagen skal der i stævningen angives en valgt adresse på det sted, hvor Domstolen har sæde, og navnet på en person, der er bemyndiget til og har indvilliget i at modtage forkyndelser. Ud over eller i stedet for en angivelse af en valgt adresse, jf. første afsnit, kan det i stævningen angives, at advokaten eller den befuldmægtigede indvilliger i, at forkyndelser for ham sker pr. telefax eller ved ethvert andet teknisk kommunikationsmiddel. Opfylder stævningen ikke de i første og andet afsnit omhandlede krav, sker alle forkyndelser for den pågældende part under sagen, så længe stævningen ikke er berigtiget, ved rekommanderet brev til partens befuldmægtigede eller advokat. I modsætning til, hvad der gælder efter artikel 75 anses forskriftsmæssig forkyndelse for at være sket ved indleveringen af det rekommanderede brev til postvæsenet på det sted, hvor Domstolen har sæde.«.

5. Artikel 35, stk. 1, affattes således:

5.»1. Inden to måneder efter stævningens forkyndelse skal sagsøgte indgive sit svarskrift, som skal indeholde: a) sagsøgtes navn og adresse b) de faktiske og retlige anbringender, der gøres gældende c) sagsøgtes påstande d) angivelse af de beviser, der påberåbes. Artikel 33, stk. 2-6, finder tilsvarende anvendelse på svarskriftet.«.

6. Følgende indsættes i procesreglementet som kapitel 3a:

»Kapitel 3a HASTEPROCEDURER Artikel 59 a 1. Efter begæring fra sagsøgeren eller sagsøgte kan præsidenten på den refererende dommers forslag og efter at have hørt den anden part i undtagelsestilfælde beslutte at underkaste en sag en hasteprocedure, således at bestemmelserne i nærværende reglement fraviges, når sagens særlige uopsættelighed kræver, at Domstolen træffer afgørelse hurtigst muligt. Begæringen om, at en sag underkastes en hasteprocedure, skal fremsættes i et særskilt dokument samtidig med indleveringen af henholdsvis stævningen eller svarskriftet. 2. Såfremt der anvendes en hasteprocedure, kan stævningen og svarskriftet kun suppleres med replik og duplik, hvis præsidenten skønner det nødvendigt. Intervenienter kan kun indgive et skriftligt indlæg, hvis præsidenten skønner det nødvendigt. 3. Straks efter indgivelsen af svarskriftet eller straks efter, at beslutningen om at underkaste sagen en hasteprocedure er truffet, såfremt denne beslutning først træffes efter indgivelsen af svarskriftet, fastsætter præsidenten datoen for retsmødet, som straks meddeles parterne. Præsidenten kan udsætte datoen for retsmødet, når det er nødvendigt med henblik på bevisoptagelse eller andre forberedende foranstaltninger. Parterne kan uddybe deres argumentation og fremføre yderligere beviser under den mundtlige forhandling, jf. dog artikel 37. Parterne skal begrunde, hvorfor beviserne først påberåbes på dette tidspunkt. 4. Artikel 20 i statutten for EFTA-Domstolen, der tillader forelæggelse af skriftlige bemærkninger, finder anvendelse under hasteproceduren.«.

7. Artikel 71, stk. 3, affattes således:

»3. Når de udgifter, der kan kræves erstattet, er afholdt i en anden valuta end euro, eller de handlinger, der giver anledning hertil, er foretaget i et land, som har en anden valuta end euro, sker valutaomregningen efter Den Europæiske Centralbanks referencekurser for omregning af valutaer på betalingsdagen.«.

8. Artikel 72, stk. 3, affattes således:

»3. Præsidenten udpeger den refererende dommer. Domstolen beslutter efter at have gjort sig bekendt med den anden parts skriftlige bemærkninger, om der helt eller delvis skal meddeles fri proces, eller om ansøgningen skal afslås. Domstolen påser, at søgsmålet ikke er åbenbart ugrundet. Hvis ansøgningen om fri proces afslås helt eller delvis, skal der i kendelsen gives en begrundelse for afslaget.«.

9. I artikel 75 tilføjes følgende nye stk. 4:

»4. Såfremt modtageren i overensstemmelse med artikel 33, stk. 2, andet afsnit, har indvilliget i, at forkyndelser for ham sker pr. telefax eller ved ethvert andet teknisk kommunikationsmiddel, kan ethvert procesdokument, med undtagelse af Domstolens domme og kendelser, forkyndes for ham ved fremsendelse af en genpart af dokumentet på den pågældende måde. Såfremt en sådan fremsendelse ikke kan ske af tekniske grunde eller på grund af dokumentets karakter eller omfang, forkyndes dokumentet for modtageren i overensstemmelse med de nærmere bestemmelser i stk. 2, når modtageren ikke har angivet en valgt adresse. Modtageren underrettes herom pr. telefax eller ved ethvert andet teknisk kommunikationsmiddel. Et rekommanderet brev anses i så fald for at være afleveret til modtageren den tiende dag efter indleveringen af brevet til postvæsenet på det sted, hvor Domstolen har sæde, medmindre det ved hjælp af modtagelsesbeviset godtgøres, at brevet er modtaget på et andet tidspunkt, eller modtageren inden for en frist på tre uger fra underretningen pr. telefax eller ved ethvert andet teknisk kommunikationsmiddel meddeler justitssekretæren, at forkyndelsen ikke er nået frem til ham.«.

10. Artikel 88, stk. 2, affattes således:

»2. Domstolen kan til enhver tid af egen drift efter høring af parterne afgøre, om sagen skal afvises, fordi ufravigelige procesforudsætninger ikke er opfyldt, eller fastslå, at sagen er blevet uden genstand, og at det er ufornødent at træffe afgørelse. Afgørelse herom træffes i henhold til bestemmelserne i artikel 87, stk. 3 og 4.«.

11. Artikel 89, stk. 1, første afsnit, affattes således:

»1. Begæring om intervention skal fremsættes inden udløbet af en frist på seks uger, som løber fra offentliggørelsen af den i artikel 14, stk. 6, nævnte meddelelse. En begæring om intervention, som fremsættes efter udløbet af denne periode, men før beslutningen om at indlede den mundtlige forhandling, kan tages op til behandling. Såfremt præsidenten i et sådant tilfælde tillader intervention, kan intervenienten på grundlag af retsmøderapporten, der tilstilles ham, fremsætte sine bemærkninger under den mundtlige forhandling, hvis en sådan finder sted.«.

12. Artikel 90, stk. 1, affattes således:

»1. Svarer en sagsøgt, som er lovligt indstævnt, ikke på stævningen i de foreskrevne former og inden for den fastsatte frist, kan sagsøgeren fremsætte begæring om, at Domstolen afsiger dom efter hans påstand. Begæringen forkyndes for sagsøgte. Præsidenten kan beslutte, at der skal forhandles mundtligt om begæringen.«.

13. Følgende indsættes som ny artikel 97a:

»Artikel 97 a 1. Efter begæring fra den nationale ret kan præsidenten på den refererende dommers forslag i undtagelsestilfælde beslutte at underkaste en anmodning om en rådgivende udtalelse en hasteprocedure, således at bestemmelserne i nærværende reglement fraviges, når det ud fra de påberåbte omstændigheder er godtgjort, at det i særlig grad er uopsætteligt, at der træffes afgørelse om det spørgsmål, der er forelagt Domstolen. Præsidenten berammer i dette tilfælde straks tidspunktet for retsmødet, som i forbindelse med forkyndelsen af forelæggelsesafgørelsen meddeles parterne i hovedsagen og andre berørte, der er omfattet af statuttens artikel 20. 2. Parterne og andre berørte, der er omhandlet i stk. 1, kan inden for en af præsidenten fastsat frist, der ikke kan udgøre mindre end 15 dage, indgive skriftlige indlæg eller udtalelser. Præsidenten kan opfordre parterne og de berørte til at begrænse deres skriftlige indlæg eller udtalelser til at angå de væsentligste retsspørgsmål i forbindelse med det præjudicielle spørgsmål. 3. De eventuelle skriftlige indlæg eller udtalelser tilstilles de ovennævnte parter og andre berørte inden retsmødet.«.

Artikel 2

1. Disse ændringer træder i kraft den 1. januar 2008.

2. Artikel 35, stk. 1, som ændret, finder anvendelse i sager, hvor sagsøgtes frist for at indgive sit svarskrift er begyndt at løbe, men endnu ikke er udløbet.

3. Denne afgørelse, som har retsgyldighed på engelsk, offentliggøres i Den Europæiske Unions Tidendes EØS-afsnit og EØS-tillæg.

4. Domstolen udarbejder officielle oversættelser af denne afgørelse til tysk, islandsk og norsk.